钦定古今图书集成/方舆汇编/职方典/第1282卷 > 《利涉桥记》荆茂
## 钦定古今图书集成/方舆汇编/职方典/第1282卷 > 《利涉桥记》荆茂

予读孟氏书，至“徒杠舆梁，民未病涉”，注云：“农工巳毕，
可用民力。”又时将沍寒，水有桥梁，则民不患于徒涉，
亦王政之一事也。厥旨微哉！司民牧者，乘肥衣轻，高
坐堂皇，视道路桥梁，𤁻不经意，噫！何漠然耶？宁远北
乡，地名新田，其水发源九十九峰上，自肥源骥村寿
富洞，方过新田营，至十八滩，渐入洞庭，以达于海。向
“有古桥一座，行旅咸便。顷因春水汎涨，桥遂倾𬯎。𨓏
来至此，未尝不蹙额苦之。弘治七年夏四月，省祭官
黄公鉴由京师还家，目击桥废状，怵然靡宁。乃集合
族昆弟亲姻黄聪显、世显、凤显等，各捐赀征工，鞭石
造桥一座”，水眼三洞，每洞崇二丈二尺，广三丈五尺。
经始本年八月初二日，告成于弘治“九年十一月初
三日。”制度维新，规模弘远。由是行者坦若通衢，无所
留滞。况其乡山水清佳，人物秀发，宁无题桥如古相
如者耶？噫！黄公之喜施博济，视当代之漠不经意者，
其贤不肖何如哉！乃走币过予，征言为记。予谓黄公
亦读孟氏书而有得者欤！为人磊落不羁，遇事敢为，
不问难易，生平善行颇多，兹桥特一端耳。登仕有期，
尚推今日之心为心，以遍济人人可也。是为《记》。